Szóösszerántás

A magyar nyelvészetben a szóösszerántás a tudatos szóalkotás egyik módja. Lengyel 2000 a szóösszevonás egyik fajtájának tartja, ennek másik típusa, a szóalakvegyülés mellett, és mindhármat a mozaikszó-alkotás nagyobb kategóriájába sorolja. Ezzel szemben Cs. Nagy 2007 a szóösszerántást a szóalakvegyülés (amelyet „szóvegyülés”-nek nevez) egyik fajtájának tekinti, és ezt nem sorolja a mozaikszó-alkotás kategóriájába.

Mindkét szerző szóösszerántáson új szó alkotását érti két egymástól eltérő jelentésű szóból úgy, hogy az egyik első része a másik végső részével egyesül. Esetleg az egyik vagy a másik összetevő egész szó. A szó(alak)vegyülés abban különbözik tőle, hogy hasonló jelentésű szavak első, illetve végső részéből történik a szóalkotás (pl. csokor + bokréta → csokréta), a szóösszevonás pedig az előbbi kettőtől abban, hogy egy szószerkezethez tartozó két vagy több egyszerű szó, illetve összetett szó tagja első részének az összetevéséből áll, pl. Mozgókép-forgalmazási Rt. → Mokép.

A szóösszerántásra a francia neylvészetben leggyakrabban a mot-valise (szó szerint ’bőröndszó’) terminust használják, e helyett a mot-portemanteau (szó szerint ’ruhaakasztós koffer-szó’) terminust, és ezeken kívül a mot composé par télescopage ’ütközéssel összetett szó’-nak vagy amalgame lexical ’lexikai keverék’-nek nevezik. Ezek fogalma megfelel a fenti meghatározásnak.

Az angol nyelvű nyelvészetben a szóösszerántásnak a portmanteau vagy a blend ’keverék’, amalgam ’keverék’, fusion ’fúzió’, hybrid ’hibrid’ vagy telescoped word ’ütközéssel keletkezett szó’ a neve. Egyes szerzők olyan szavakat is idesorolnak, amelyeket szavak kezdeti részleteiből alkotnak, pl. Interpol (← International Criminal Police Organization), tehát azt is, amit a magyar nyelvészetben szóösszevonásnak neveznek.

A szóösszerántásban olykor mindkét szóból egy beszédhangnál nagyobb részletet használnak fel, máskor az egyikből csak egy hang marad meg, megint máskor az egyik egészét hagyják meg, és a másik egy vagy több hangból áll. Egyes esetekben az első összetevő vége és a második eleje közös. Egyébként a kérdéses szavak olykor egyazon szószerkezet tagjai.

Szóösszerántásnak tekintik a haplológiát is, amikor szavak határán történik. Egymást követő azonos vagy hasonló beszédhangok vagy hangcsoportok közül az egyiknek a kivetése. Így jöttek létre a francia tragi-comédie és tragi-comique, miután szóösszetétel útján megalkották a tragico-comédie, illetve tragico-comique szavakat. Ezeket aztán több nyelv is átvette, pl.  tragikomédia, tragikomikus.

A magyar nyelvben 

A magyarban a szóösszerántás a ritkább szóalkotási módok közé tartozik. Az első szóösszerántásokat a nyelvújítás korában végezték. A mai sztenderd nyelvváltozatban fennmaradtakat a beszélő már nem érzi szóösszerántásoknak. Egyesekben egész szó is van, másokban az egyik vagy a másik szóból csak egy beszédhang:
 csőr ← cső + orr;
 lég ← levegő + ég;
 talaj ← talp + alj;
zongora, alkotásakor zengora ← zeng + tambora (a tambura szó régebbi változata).

A második világháború idejéből származik a burizs ← (búza + rizs), mára elavult alkotás.

Újabb szóösszerántások az alábbiak:
csalagút ← csatorna + alagút;
citrancs ← citrom + narancs.

Alkalmi szóösszerántások is vannak művészi alkotásokban, a sajtóban stb.:
Huhogányos Akadémia ← huhog + tudományos;
Sólyom csőrmester ← csőr + őrmester;
házaspárbaj ← házaspár + párbaj.

A francia nyelvben 

A francia nyelvvel foglalkozó nyelvészek, irodalmárok és pedagógusok nagy figyelmet fordítanak a szóalkotáson belül a szóösszerántásra is, amely ebben a nyelvben gyakoribb, mint a magyarban. Csak Franciaországban 2001 és 2010 között tizenhárom, a szerzők által összerántással kreált szavakat tartalmazó, főleg gyerekeknek szánt szótár jelent meg, játékos szándékkal. Általános iskolákban a szókészlet megismertetése céljából szóösszerántás-gyakorlatokat is végeztetnek a gyerekekkel.

Írók már régen folyamodtak szóösszerántáshoz. François Rabelais Gargantua című művében jelenik meg 1534-ben a sorbonagre (← Sorbonne + onagre ’vadszamár’) szó. Ezzel is gúnyt űz az író a párizsi egyetemet uraló teológusokból. Egész sor író folytatta ezt a szóalkotási módot, mint Victor Hugo, Raymond Queneau, Boris Vian stb. Ezek alkalmi, meg nem honosodott szavak maradtak.

Egyéb régebbi példák az alábbiak:
phalanstère ’falanszter’ ← phalange ’phalanx’ + monastère ’kolostor’), Charles Fourier alkotása;
autobus ’autóbusz’ ← automobile omnibus ’gépkocsi omnibusz’.

Franciaországban és a kanadai Québec tartományban hivatalos törekvés az, hogy korlátozzák az angol jövevényszavak elterjedését a francia nyelvben. A túlzottnak ítélt angol hatásra a francia nyelvben René Étiemble éppen szóösszerántással alkotta meg a franglais (← français ’francia’+ anglais ’angol’) szót, amely meg is honosodott. A magyar nyelvújítás korában végzett tevékenységgel hasonlóan ma is folyik ilyen, a terminológiák terén az új realitások megnevezésére francia nyelven, többek között szóösszerántásokkal is. Így hoztak létre egyes hivatalosan ajánlott szavakat, amelyek közül egyesek meghonosodtak, mások nem:
alicament ’gyógyélelmiszer’ ← aliment ’élelmiszer’ + médicament ’gyógyszer’;
clavardage ’csetelés’ ← clavier ’billentyűzet’ + bavardage ’csevegés’; 
partagiciel ’shareware’ ← partager ’megosztani’ + logiciel ’szoftver’;
pourriel ’spam’ ← poubelle ’kuka’ + courriel ’e-mail’;
tapuscrit ’gépelt irat’ ← taper ’billentyűzeten írni’ + manuscrit ’kézirat’;
vidéaste ’videókészítő’ ← vidéo + cinéaste ’filmkészítő’.

Szóösszerántással alkotott tulajdonnevek az alábbiak:
Midouze (két folyó összefolyásából keletkezett harmadik folyó már régi neve) ← Midou + Douze;
Corail (vagontípus neve) ← confort ’komfort’ + rail ’sín’;
Transilien (külvárosi vasúthálózat neve) ← transport ’szállítás’ + francilien ’île-de-France-i’;

Alkalmi szóösszerántások például a következők:
bovidéaliste ← bovidé ’szarvasmarhaféle’ + idéaliste ’idealista’;
distractionnaire ← distraction ’szórakozás’ + dictionnaire ’szótár’;
fictionnaire ← fiction ’fikció’ + dictionnaire;
toasticomane ’pirítós kenyeret nagyon szerető’ ← toast ’pirítós kenyér’ + toxicomane ’kábítószer-élvező’.

Az angol nyelvben 

Ebben a nyelvben is a szóösszerántás sokkal gyakoribb módszer, mint a magyarban.

Már régebben meghonosodtak az alábbi köznevek:
brunch ’villásreggeli’ ← breakfast ’reggeli’ + lunch ’ebéd’;
motel ← motor + hotel;
simulcast ’egyidejű közvetítés’ ← simultaneous broadcast;
smog ’szmog’ ← smoke ’füst’ + fog ’köd’;
spork ’kanálvilla’ ← spoon ’kanál’ + fork ’villa’.

Több ugyanarra a mintára alkotott szó van főleg különböző nyelvek nevéből és az English ’angol nyelv’ szóból az angol által befolyásolt nyelvhasználatra, vagy más nyelvek által befolyásolt angol nyelvváltozatokra:
Hunglish ← Hungarian ’magyar’ + English;
Denglish ← Deutsch ’német’ + English;
Hinglish ’indiai angol’ ← Hindi + English;
Singlish ’szingapúri angol’ ← Singapore + English.

Egyes tulajdonnevek is szóösszerántással keletkeztek, például:
Eurovision ’Eurovízió’ ← Europe + television;
Wikipedia ← wikiwiki ’gyors’ (hawaii szó) + encyclopedia.

Alkalmi szóösszerántás például a californicate ← California ’Kalifornia’ + fornicate ’paráználkodik’ ige.

A román nyelvben 

A románban nincsenek a szókészlet gyarapítására szánt tudatos szóösszerántások. Vannak azonban a szlengben, a népi és a fesztelen nyelvi regiszterben, de nem kerülnek a sztenderd nyelvváltozatba, és hosszabb-rövidebb, társadalmi-politikai kontextustól is függő életük van, mint az alábbi első két példának, amelyek 1990 előttiek:
falimentara ← faliment ’csőd’ + Alimentara (a volt állami élelmiszer-boltok neve);
tembeliziune ← tembel ’hülye’ + televiziune ’televízió’;
furgăsi ← fura ’lopni’ + găsi ’találni’.

1990 óta a reklámkészítők törekednek olyan szóösszerántásokkal felhívni a figyelmet, amelyekben cégek neve szerepel. Ezek mind alkalmiak:
DOMOferta  ← DOMO + oferta ’az ajánlat’;
eMAGIA ← eMAG + magia ’a mágia’;
dedemanual ← DEDEMAN + manual ’tankönyv’;
depocrație ← BRICO DÉPÔT + democrație ’demokrácia’.

A legtöbb, szintén alkalmi szóösszerántás a médiában jelenik meg:
cârnațiune ← cârnați ’kolbászok’ + națiune ’nemzet’;
Ferentexas ← Ferentari (rossz hírű városnegyed Bukarestben) + Texas;
hamburghezime ’hamburzsoázia’ ← hamburger + burghezime ’burzsoázia’;
Napocalipsa ← Napoca (Kolozsvár hivatalos nevének második része) + apocalipsa ’az apokalipszis’;
robocopilărie ← Robocop + copilărie ’gyermekkor’.

Jövevény szóösszerántások 

Mint a szavak általában, szóösszerántással alkotott szavak is lehetnek jövevényszavak. Az angol motel vagy smog, valamint a francia autobus több nyelvben is megvan. Olyan tulajdonnevek, mint az Eurovision vagy a Wikipedia nemzetköziekké váltak.

Szóösszerántásokat alkotnak tükörfordításként is. Ilyen például a román furculingură (← fuculiță ’villa’ + lingură ’kanál’) az angol spork mintájára, bár megfordított szórenddel.

Jegyzetek

Források 

 Bárczi Géza – Országh László (szerk.). A magyar nyelv értelmező szótára. Budapest: Akadémiai kiadó. 1959–1962; az Interneten: A magyar nyelv értelmező szótára. Magyar Elektronikus Könyvtár. Országos Széchényi Könyvtár (ÉrtSz) (Hozzáférés: 2020. február 8.)
  Bussmann, Hadumod (szerk.) Dictionary of Language and Linguistics (Nyelvi és nyelvészeti szótár). London – New York: Routledge. 1998.  (Hozzáférés: 2020. február 8.)
  Crystal, David. A Dictionary of Linguistics and Phonetics (Nyelvészeti és hangtani szótár). 6. kiadás. Blackwell Publishing. 2008.  (Hozzáférés: 2020. február 8.)
 Cs. Nagy Lajos. A szóalkotás módjai. A. Jászó Anna (szerk.) A magyar nyelv könyve. 8. kiadás. Budapest: Trezor. 2007. . 293–319. o. (Hozzáférés: 2020. február 8.)
  Eifring, Halvor – Theil, Rolf. Linguistics for Students of Asian and African Languages (Nyelvészet ázsiai és afrikai nyelveket tanulmányozó hallgatók számára). Oslói Egyetem. 2005 (Hozzáférés: 2020. február 8.)
  Harper, Douglas. Online Etymology Dictionary (Online etimológiai szótár) (Etymonline) (Hozzáférés: 2020. február 8.)
  Le grand dictionnaire terminologique (GDT) (Nagy terminológiai szótár). Office québécois de la langue française. (Hozzáférés: 2020. február 8.)
  Grevisse, Maurice – Goosse, André. Le bon usage. Grammaire française (A jó nyelvhasználat. Francia grammatika). 14. kiadás. Bruxelles: De Boeck Université. 2007. 
 Lengyel, Klára. A ritkább szóalkotás módjai. Keszler Borbála (szerk.) Magyar grammatika. Budapest: Nemzeti Tankönyvkiadó. 2000. . 341–348. o. (MGr) (Hozzáférés: 2020. február 8.)
  Léturgie, Arnaud. À propos de l'amalgamation lexicale en français (A szóösszerántásról a francia nyelvben). Langages. 2011. 3. (183.) sz., 75–88. o.; az interneten: À propos de l'amalgamation lexicale en français. CAIRN.INFO (Hozzáférés: 2020. február 8.)
  Popescu, Alina Raluca. On the portmanteau words based on commercial names in current Romanian advertising (A cégneveken alapuló szóösszerántásról a mai román reklámokban). Diversité et identité culturelle en Europe, 12. kötet. 2015. .2. sz. 215–232. o. (Hozzáférés: 2020. február 8.)
  Răuțu, Daniela. Despre cuvintele telescopate din presa actuală. Teorii, procedee și valori (A szóösszerántásról a mai sajtóban. Elméletek, módszerek és értékek). Zafiu, Rodica et al. (szerk.) Limba română. Controverse, delimitări, noi ipoteze (A román nyelv. Viták, elhatárolások, új hipotézisek). 2. kötet: Pragmatică și stilistică (Pragmatika és stilisztika). Bukarest: Editura Universității. 2010. 287–296. o.; az interneten: Despre cuvintele telescopate din presa actuală. Diacronia.ro (Hozzáférés: 2020. február 8.)
 Tótfalusi István. Magyar etimológiai nagyszótár (MEN) (Hozzáférés: 2020. február 8.)
  Villegas-Kerlinger, Michèle. Les mots-valises, des termes avec queue et tête! (A szóösszerántások. farkos és füles szavak!) l-express.ca. 2019. június 29 (Hozzáférés: 2020. február 8.)
  Volceanov, George. Dicționar de argou al limbii române (A román nyelv szlengszótára). Bukarest: Niculescu. 2007. 
  Vitrine linguistique (Nyelvi kirakat), Banque de dépannage linguistique] (BDL) (Nyelvi kisegítő bank) és Grand dictionnaire terminlologique (GDT) (Nagy terminológiai szótár. Office québécois de la langue française (A francia nyelv québec-i hivatala) (Hozzáférés: 2023. június 23.)
  Zafiu, Rodica. Păcatele limbii: „Fabulospirit” (A nyelv vétkei: „Fabulospirit”). România literară. 2007. 25. sz. (Hozzáférés: 2020. február 8.)

Kapcsolódó szócikk 

 Mozaikszó
 Szóösszetétel
 Szóösszevonás

Szóalkotásmódok